ผู้ถือหุ้นไฟเขียว อดีตผบห.EARTH กลับนั่งตำแหน่งยกชุด แย้งก.ล.ต.สั่งขาดคุณสมบัติ!
ผู้ถือหุ้นไฟเขียว อดีตผบห.EARTH กลับนั่งตำแหน่งยกชุด แย้งก.ล.ต.สั่งขาดคุณสมบัติ!
14 มี.ค. 2562

ผู้สื่อข่าวรายงานว่า บริษัท เอ็นเนอร์ยี่ เอิร์ธ จำกัด (มหาชน) หรือ EARTH เปิดเผยว่า ที่ประชุมวิสามัญผู้ถือหุ้นในวันนี้มีมติในวาระพิเศษอนุมัติให้กรรมการชุดเดิมจำนวน 11 ท่าน กลับมาทำหน้าที่กรรมการและบริหารงานของบริษัท ได้แก่
1) นายพิสุทธิ์ พิหเคนทร์
2) นายขจรพงศ์ คำดี
3) นายธนาวรรธน์ ประทุมสุวรรณ์
4) นายพิรุฬห์ พิหเคนทร์
5) นายพิพรรธ พิหเคนทร์
6) นายพิบูล พิหเคนทร์
7) นางสาวกาญจนา จักรวิจิตโสภณ
8) นายสมเกียรติ ศุขเทวา
9) นายสุริยาภรณ์ บุญชัย
10) นายเอกนฤน ธรรมมารักษ์
11) นายธงชัย วัฒนาโสภณวงศ์
โดยมีผู้ออกเสียงเห็นด้วย 2,113,363,630 เสียง คิดเป็นร้อยละ 92.0387 ไม่เห็นด้วย 3,805,987 เสียง คิดเป็นร้อยละ 0.1657 %งดออกเสียง 22,826,211 เสียง คิดเป็นร้อยละ 0.9941 ไม่ส่งบตัรลงคะแนน 156,171,937 เสียง คิดเป็นร้อยละ 6.8014
อนึ่งก่อนหน้านี้ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวโทษกรรมการและอดีตกรรมการบริษัท รวม 11 ราย ต่อกรมสอบสวนคดีพิเศษ ทำให้เข้าข่ายมีลักษณะขาดความน่าไว้วางใจในการเป็นกรรมการและผู้บริหารของบริษัทที่ออกหลักทรัพย์และบริษัทจดทะเบียนตามประกาศ ก.ล.ต. จึงไม่สามารถเป็นกรรมการและผู้บริหารของบริษัท ตลอดระยะเวลาที่ถูกกล่าวโทษดำเนินคดี
อีกทั้งดำเนินคดีกับผู้กระทำความผิดรวม 11 ราย ด้วยมาตรการลงโทษทางแพ่งกรณีใช้ข้อมูลภายในขายหลักทรัพย์ EARTH ซึ่งรายชื่อของ นายขจรพงศ์ คำดี นายพิสุทธิ์ พิหเคนทร์ นายพิพรรธ พิหเคนทร์  เป็นผู้ถูกโดนลงโทษทางแพ่งในครั้งดังกล่าวด้วย
นอกจากนั้น ก.ล.ต.ยังกล่าวโทษอดีตกรรมการและผู้บริหาร EARTH กับพวกรวม 17 ราย ต่อกรมสอบสวนคดีพิเศษ (DSI) กรณีร่วมกันสร้างหนี้เทียม เพื่อให้ EARTH เข้าสู่กระบวนการฟื้นฟูกิจการ รวมทั้งเบียดบังเอาทรัพย์สินของ EARTH เป็นของตนหรือบุคคลที่สามโดยทุจริต ซึ่งมีนายพิสุทธิ์ พิหเคนทร์  นายขจรพงศ์ คำดี  นายธนาวรรธน์ ประทุมสุวรรณ์  นายพิรุฬห์ พิหเคนทร์ และ นายพิพรรธ พิหเคนทร์ รวมอยู่ด้วย
พร้อมกันนั้น ก.ล.ต.ยังระบุว่าการถูกกล่าวโทษมีผลให้ผู้ถูกกล่าวโทษเข้าข่ายมีลักษณะขาดความน่าไว้วางใจในการเป็นกรรมการและผู้บริหารของบริษัทที่ออกหลักทรัพย์และบริษัทจดทะเบียน ตามประกาศ ก.ล.ต. จึงไม่สามารถเป็นกรรมการและผู้บริหารของบริษัทที่มีหลักทรัพย์จดทะเบียนตลอดระยะเวลาที่ถูกกล่าวโทษดำเนินคดี
ทั้งนี้เป็นที่น่าตั้งข้อสังเกตว่าการที่ผู้ถือหุ้นมีมติอนุมัติให้กรรมการชุดเดิมจำนวน 11 ท่านที่ถูกกล่าวโทษไปแล้วกลับมาทำหน้าที่กรรมการและบริหารงานของบริษัท นั้น จะผิดต่อข้อกำหนดของก.ล.ต.หรือไม่ เนื่องจากตามประกาศ ก.ล.ต. ผู้ที่ถูกกล่าวโทษจะไม่สามารถเป็นกรรมการหรือผู้บริหารในบริษัทที่ออกหลักทรัพย์หรือบริษัทหลักทรัพย์เป็นเวลา 10 ปี
 